La ziografia de la Namibia la xe caraterizà da vasti altipiani desertici sensa aqua ma co na grande varietà minerale. La Namibia la xe na naxion de l’Africa del Sud, la xe bagnà da l’Oceano Atlantico par na longheza de 1 572 km. A nord la confina co l'Angola , a nordest co el Zanbia e el Zinbabwe , a est col Botswana e a sud con el Sudafrica . Al confin co Zanbia e Botswana, se cata el Déo de Caprivi, na strisia de tera che la se insinua tra Angola e Botswana e la riva fin al Fiume Zanbesi. La Namibia la ga 825 418 km² de area. El teritorio de la Namibia el comprende quatro aree. Lungo la metà meridionale de la costa se cata el deserto del Namib. El deserto el va a l’interno par 100 – 130 km. Se trata de on deserto de rena co le dune le pi alte del mondo. Al sentro del paexe se cata l’altipian co n’altitudine de 1000-2000 metri. A sud ghe el fiume Orange, mentre a sud-est l’altipian el sende fin al deserto del Kalahari. A nord se cata la depresion salina de Etosha e la pianura aluvionale del Okavango. La masima sima del paexe el xe el Königstein . No se cata altre montagne inportanti, anca se se cata varie coline rociose monolitiche. El sotosuolo el xe rico de minerali e piere presioxe . Longo la costa del Namib, i diamanti i se cata anca en superfice. En Namibia la piova la xe scarsa. I fiumi pereni i xe quei che i riva da altri paexi: Kunene, Okavango, Zanbexi, Kwando. I fiumi interni i xe stagionali e quasi senpre sechi. El clima de la Namibia el xe desertico o semi desertico.